**POGOSTA VPRAŠANJA IN ODGOVORI**

**OPOMBA**: vse navedbe uredbe se nanašajo na [Uredbo o soglasjih za proizvodnjo in dovoljenjih za promet z vojaškim orožjem in opremo ter predhodnih dovoljenjih za uvoz, izvoz, tranzit in prenos obrambnih proizvodov](http://pisrs.si/Pis.web/pregledPredpisa?id=URED5651)

**Lahko pravna ali fizična oseba na podlagi soglasja za proizvodnjo vojaškega orožja in opreme opravlja tudi dejavnosti vezane na promet z vojaškim orožjem in opremo?**

ODG: prvi odstavek 4. člena uredbe določa, da se s soglasjem za proizvodnjo dovoljuje tudi promet, vendar samo z lastnimi proizvodi.

**Ali je treba pridobiti dovoljenje za posamezen posel tranzita tudi v primeru, če gre za tranzit obrambnih proizvodov, ko država članica EU obrambne proizvode izvaža v tretje države čez ozemlje Republike Slovenije ali jih čez ozemlje Republike Slovenije uvaža iz tretjih držav?**

ODG: tretji odstavek 12. člena uredbe določa: "Dovoljenje za posamezen posel za izvedbo tranzita NI potrebno, če država članica EU izvaža obrambne proizvode v tretje države čez ozemlje Republike Slovenije ali jih uvaža iz tretjih držav."

**Ali je mogoče pridobiti dovoljenje za izvedbo začasnega prenosa obrambnih proizvodov?**

ODG: institut začasnega prenosa obrambnih proizvodov ne obstaja, zato takšnega dovoljenja ni mogoče pridobiti.

**Je mogoče podaljšati veljavnosti dovoljenja za posamezen posel?**

ODG: drugi odstavek 13. člena uredbe določa, da se lahko dovoljenja za začasni uvoz in začasni izvoz podaljšajo na vlogo prosilca, vendar za največ 12 mesecev.

**Je tudi za prejem obrambnih proizvodov potrebno pridobiti dovoljenje?**

ODG: za prejem obrambnih proizvodov iz držav članic EU dovoljenja ni potrebno pridobiti. Kljub temu je treba v roku 15 dni od prejema obrambnih proizvodov Ministrstvu za obrambo RS dostaviti poročilo o prejemu obrambnih proizvodov, kar določa drugi odstavek 24. člena uredbe.